
I.

OPPSTANDELSE.


1.

Fredric Drum kom gående opp trappetrinnene inn mot døren til den ærverdige bygningen som huset verdens eldste og mest prestisjetunge vitenskapelige selskap, grunnlagt 1660. The Royal Society i London, beliggende i Carlton House Terrace. Han gikk sakte for å dempe både pust og spenning, da dette skulle bli hans første møte med noen av verdens ledende forskere på gamle urspråk.

Det var tidlig på dagen, klokken hadde passert elleve, det var i midten av mai, og London-luften var uventet klar etter at et kraftig regnskyll hadde fordrevet noe av smogen som vanligvis lå over storbyen. Han hadde god tid, Fredric Drum hadde alltid kommet i god tid til arrangementer der han selv skulle ha en rolle, men også til togstasjoner og flyplasser når han skulle ut på en reise. Han ville ikke risikere at uventede hindringer gjorde at han kom for sent. Denne gang hadde han ekstra god tid, men det var fordi han var bedt om å møte en time før han skulle på talerstolen. Hva denne timen skulle brukes til hadde han ingen anelse om.

Han ble stående en stund oppe på platået foran inngangsdøren, nølte med å gå inn, ikke så mye av nervøsitet, men mer av respekt for den salen som befant seg der inne, og den talerstolen som så mange berømtheter hadde stått på. Han stilte seg opp inntil veggen ved siden av døren og lot den bleke solen varme ansiktet.

Tenkte på onkelen der hjemme, Skarphedin.

Skarphedin Olsen som satt med de tre kortstokkene sine i en liten leilighet på Stovner og la en kabal som aldri gikk opp. Han hadde forgjeves forsøkt få onkelen med på denne turen, la han få litt luft under vingene, oppleve noe annet enn utsikten fra et vindu utover Oslogryta. Men Skarphedin Olsen tok ikke utfordringen, hadde ikke latt seg rikke.

Han lot tankene på onkelen slippe, i dag hadde han nok med sin egen utfordring: Legge frem overbevisende argumenter for at det i forhistorisk, antediluviansk tid kunne ha eksistert en høykultur i og rundt Stillehavet, med spor etter seg på mange av øyene, fra vest til øst i dette mektige havet. En svært kontroversiell påstand, men hans egen amatørmessige forskning hadde vunnet gehør i visse sirkler, og overraskende nok hadde han derfor fått publisert en artikkel i det anerkjente tidsskriftet Archeologische Review, som ble gjengitt i forkortet utgave i vitenskapsmagasinet Science. Dette var grunnen til at han befant seg her, grunnen til at han var innbudt til å holde en gjesteforelesning i denne vitenskapelige høyborgen.

Han, en selvstudert amatør, uten en eneste vitenskapelig grad. Han, som hadde kommet med teorier som hadde gjort at visse kretser innen det arkeologiske fagmiljøet nærmest hadde frådet av raseri, kretser som også i sin tid hadde ønsket en av hans landsmenn, Thor Heyerdahl, brent på bålet, kjetter som han var. Store deler av det arkeologiske miljøet var stokk konservativt og sementert i nærmest urokkelige skoleretninger med dogmer som skulle være utenfor enhver diskusjon. Men heldigvis fantes det unntak, og han håpet at i det minste noen av disse unntakene fantes i tilhørerskaren han snart skulle stå overfor.

Gruet han seg? Nei, ikke spesielt. Fredric Drum hadde ikke evnen til å grue seg. Den motstand han hadde hatt i sine tidligere arbeider, hadde skjerpet ham, gjort ham kvassere og tydeligere i sine anstrengelser for å finne nye porter som kunne åpne seg til fortidens – etter hans egen og mange andres mening – fremdeles skjulte gåter. Hans eget mantra var, at om vi hadde kjent den fulle sannhet om menneskeartens fortid og utvikling i ulike kulturer og sivilisasjoner opp gjennom årtusenene, ville nåtiden ha sett helt annerledes ut. Kjetterske tanker, ifølge egyptologer, minoiloger og ikke minst teologer.

Fredric Drum, i midten av 30-årene, en ganske vanlig utseende nordmann med blå øyne, lyst hår og rene, klare trekk i et ofte smilende ansikt, skjøv opp den massive eikedøren og gikk inn i den tradisjonsrike bygningen.

Litt rådvill kikket han rundt seg i den halvmørke foajéen, flere dører, men på en av dem kunne han lese navnet til sekretæren, Julia Oaksfield, som han hadde hatt telefonisk kontakt med angående praktiske ting og forberedelser til foredraget. Hun hadde fått tilsendt billedmaterialet som skulle vises på et lerret, synlig for alle mens han snakket.

Julia Oaksfield var selv ingen hvemsomhelst, hadde Fredric Drum lest seg til. I egenskap av doktor i marinbiologi hadde hun påvist at den økende mangelen på kalsiumkarbonat i havvannet i arktiske strøk påvirket blant annen pteropodene, havsommerfuglene – som var mat for større havdyr – ved at de ikke dannet sitt kalkbelegg og derved var utryddingstruet.

Nå ble han tatt imot med et stort smil av en litt fyldig, men sjarmerende kvinne og vist inn på kontoret.

«Fant De hotellet vi anbefalte komfortabelt?»

«Absolutt,» svarte Fredric, bukket høflig. «Hjertelig takk. Og overraskende nok var det en to-stjernes restaurant rett over gaten.»

«Nettopp,» svarte Julia Oaksfield. «Tilsiktet fra oss. Vi vet jo at De selv eier og driver en stjernerestaurant i Oslo. Hvordan får De tid til alt, jeg har jo skummet gjennom artiklene du har skrevet, uten at dette er mitt fagfelt. Men dristig synes De å være, unge mann.»

«Takk, svarte han forlegent, og knipset vekk fiktivt støv fra den lyse dressjakken han hadde kjøpt for anledningen.

«Nå må De komme og bli med meg,» fortsatte hun, idet hun tok på seg en elegant modellhatt fra Berenger. «Det er tradisjon her i huset at selskapets president vil hilse på, ha noen ord med, og dele et glass sherry med våre berømte foredragsholdere.»

Fredric Drum ble nå ført inn gjennom en liten korridor og inn på et nytt kontor, mye større, elegant utstyrt, chesterfield-møbler og bokhyller med vakre skinnbind. Midt i rommet et stort skrivebord, og bak dette satt selskapets nåværende president, den tyske astrofysikeren, professor August von Wolfheim. En eldre mann, slank, med velpleid, jerngrått hår og skjegg, samt diskret brilleinnfatning i stål. Ansiktet, hele skikkelsen, vitnet om et selvsikkert, elegant og klokt intellekt, rakk Fredric å tenke, da mannen reiste seg.

«Velkommen, herr Drum,» hilste professoren.

Han pekte på de dype lenestolene med et vakkert, lite Louis-seize-bord i midten. På dette sto en karaffel og noen slanke glass med siselering. Det ble bukket og hilst på nytt, glass ble fylt og de satte seg.

«Jeg har, ikke uten en viss beundring, lest deres artikler i Archeologische Review og Science,» begynte professor von Wolfheim. «De er sannelig ikke redd for ulveflokkene rundt Dem, men vi liker slikt mot her i vårt selskap. For som De sikkert har en viss kunnskap om, har mange av de som har besteget vår talerstol opp gjennom historien – og som i ettertid nærmest er blitt kanonisert som genier inne sitt fagmiljø – hatt betydelig større og mer glupske ulveflokker i salen, nevnes kan Charles Darwin og madame Curie.» Professoren løftet sitt glass og smilte bredt.

Fredric Drum visste ikke riktig hva han skulle svare, eller om han skulle svare overhodet; han tok sitt eget glass og kjente den milde sherryduften, kunne dette være en Tio Pepe Fino? Fra Jerez de la Frontera i Andalucía? Jo visst, han merket en hint av flor og sitrus, tok en forsiktig smak og ble vekket fra sine litt avsporende tanker, ved at professor von Wolfheim fortsatte:

«Artiklene dine i fagtidsskriftene ansporet jo vår interesse, men vi fikk også anbefaling fra Karl Heinz Kiztler, som vi vet er en av verdens ledende kapasiteter innen kryptografi og semiologi, mannen som fastslo og beviste at russeren Yuri Knorozov definitivt hadde dekodet maya-kodeksene.»

«Vil doktor Kiztler være her i dag?» spurte Fredric.

Professoren kikket spørrende mot Julia Oaksfield.

«Selvfølgelig,» svarte hun. «Han holder til i Stuttgart, men jeg snakket med ham i telefon i går, og han bestilte øyeblikkelig en billett hit.»

Det ble etter hvert en hyggelig prat, ikke spesielt formell, men lett flytende om vitenskapenes små og store gåter; sherryglassene ble tømt, og ti minutter før foredraget skulle starte, reiste alle tre seg.

«Men til og med på Pitcairn, Drum?» kom det avslutningsvis fra professoren.

Fredric Drum nikket.


2.

Omtrent samtidig med at Fredric Drum besteg den berømte talerstolen i London, feide Skarphedin Olsen irritert sammen alle de 156 kortene fra de tre kortstokkene som lå spredt utover salongbordet i hans lille leilighet i Tante Ulrikkes vei på Stovner.

«Hvorfor kan aldri den helvetes sparknekten klare å sette spydet sitt i den jævla ruterkongen!» ropte han.

Han gikk bort til vinduet der han ble stående og glo nedover dalen mot Oslogryta. Denne pokkers kabalen som jeg stadig sliter med, tenkte han, og som man kunne bli rik på i Tyskland om man på en turnering fikk den til å gå opp. Da kunne heldiggrisen brøle ut seiersropet Bismarck tar potten! Og håve inn en anselig sum euro. Det hadde bare skjedd to ganger de siste ti årene, visste han. En gang i Hannover og en gang i Stuttgart.

Tankene og irritasjonen over kabalens umulighet og sparknektens udugelighet fløt langsomt bort, tok nye retninger, ble til en rolig og sakteflytende, men grumsete strøm. Der det svømte både fisk, maneter og rumpetroll, men der det også var ansikter. Og i et millisekund berørte Skarphedin Olsens og Fredric Drums tankeglimt hverandre der de møttes på sin ferd over Nordsjøen.

Leiligheten på Stovner var sparsommelig møblert. På grensen til å være ubebodd. I stuen, et par lenestoler, et salongbord der det foruten de tre kortstokkene også merkelig nok befant seg en ganske ny laptop, dessuten en bokhylle uten bøker, men hvis innhold var en sammenbrettet, fjorten dager gammel avis, samt tolv små miniflasker med rødvin som nevøen hadde plassert der for lenge siden. Ingen av flaskene var rørt, heller ikke Stiltonosten som hadde ligget i kjøleskapet like lenge, og som nå måtte kunne sies å være veldig vellagret.

På kjøkkenet, kjøleskap, kokeplate og kaffetrakter, noen kjeler og en panne ved siden av oppvaskkummen, en skuff med bestikk til en person, kjøkkenskap med tre krus, noen tallerkener og én stor og én liten bolle. Ikke stort annet. Skarphedin Olsen hadde lagt ned kategorisk veto mot at noe mer skulle stappes inn i denne leiligheten.

Han gikk bort fra vinduet og satte seg tungt ned i en av lenestolene. Den helvetes kløen! Fantomkløe, hadde ortopeden kalt det da han monterte protesen under kneet på hans høyre fot. En veps hadde stukket ham på ankelen, og han hadde ikke rukket å klø dette vepsestikket ferdig før leggen var borte. Det kommer til å klø til evig tid, hadde ortopeden sagt.

Han ble en stund sittende og se på den nye laptopen som Fredric hadde prakket på ham da han flyttet inn. Han hadde hatt en slik tidligere, og visste så noenlunde hva den kunne brukes til, selv om han aldri hadde vært spesielt interessert i dette verktøyet. Da han var i tjeneste, var det alltid andre i teamet hans som var kløppere til å bruke data og internett i etterforskningen, noe han hadde satt stor pris på.

Nå var han hverken politimester på Røros eller etterforsker i KRIPOS, eller hadde noe team. I den tåken han befant seg, og som noen ganger kjentes som frostrøyk, andre ganger som het vanndamp, hadde han vansker med å se landskapet rundt seg slik det virkelig var. Selvfølgelig var synet hans like skarpt som før, og tankene kunne i øyeblikk – da de ikke ble forstyrret av maneter, fisk og rumpetroll i grumset vann – være lynende klare.

Fanken heller, tenkte han, og trakk laptopen til seg.

Han ble en stund sittende og se på den før han åpnet den. Det fantes usynlige ‘venner‘ der inne, visste han. På det som kaltes Facebook hadde han hatt syv slike ‘venner‘. Fem av disse var forbrytere han selv hadde kastet i kasjotten, og som han på merkelig vis hadde fått et fredelig og tillitsfullt forhold til under etterforskning, forhør og senere i soning.

Noe nølende åpnet han den flate dingsen, fikk startet den, og etter litt plunder fikk han manøvrert seg inn på sin Facebook-side. Og der lå det jaggu en melding! Datert for en knapp uke siden. Han skyflet vekk frostrøyk og åpnet meldingen som var fra Jonny:

Har ettablert meg på et lite småbruk i

skaukanten ved Sylling. Ei fiskerik

kjønn like i nerheten. Kom jerne med

fiskestanga, Olsen!



Skarphedin Olsen ble sittende og glo på denne meldingen en lang stund før han lukket PC-en. Deretter tenkte han på muligheten for en tur ned til Akerselva.

Bare for å se rent vann.


3.

Dagens inviterte foreleser ble introdusert av The Royal Societys president professor August von Wolfheim til spredt applaus fra en ikke helt fullsatt sal. Deretter besteg Fredric Drum talerstolen.

Han sto en stund og kikket utover forsamlingen før han begynte, mente å kjenne igjen noen forskere han hadde truffet, eller hatt kontakt med via internett.

«Jeg går ut fra at flere i forsamlingen er kjent med de artiklene jeg har publisert angående indisier, tolkbare funn, som kan tyde på at det en gang i forhistorisk tid kan ha eksisterte en stillehavs-sivilisasjon vi hittil ikke har hatt kunnskap om,» begynte han. «Jeg presiserer indisier, fordi det så langt ikke kan utledes udiskutable bevis fra de funn som er gjort. Jeg vil i det følgende gå gjennom billedmateriale, fotografier og skisser, gjort av både forskere og privatpersoner in situ på de lokalisasjoner jeg vil trekke frem. Jeg starter lengst i øst.»

Mens det nå kom opp bilder og skisser på det store lerretet bak talerstolen, fortalte Fredric Drum om funn av petroglyfer på atollen Narcalexi ved Mariane-gropen, på Palau og på Salomonøyene. Det var neppe skrift i vår betydning av ordet, mente han, men heller piktogrammer, symboler, slike vi bruker på våre veiskilt. Det interessante ved disse funnene er imidlertid den tydelige likheten, slektskapet, noe som tydet på at det måtte ha vært en form for kontakt, kommunikasjon mellom menneskene som holdt til på disse øyene som befinner seg øst i verdens største hav, hundrevis av kilometer fra hverandre.

«Men det mest interessante funnet i denne delen av Stillehavet finner vi i Mikronesia, ved øya Pohnpei,» fortsatte Fredric Drum. «På et sted kalt Nan Madol er det funnet over 90 kunstige øyer, med ruiner som jeg finner like fascinerende som Egypts pyramider og Påskeøyas statuer. Her er det murer og bygninger, bygget på et undervannsplatå på sørøstsiden av den vulkanske øya som er hovedøya.  Ruinene i Nan Madol består av basaltblokker som veier opptil 60 tonn, og disse må være fraktet fra en helt annen øy der basalt finnes, men som ligger 32 kilometer unna. Hvordan, av hvem og når dette ble bygget, er etter min mening et av nåtidens største mysterier.»

Nå var det tydelig at de fleste i salen fulgte interessert med i både det som ble fortalt, og ikke minst i de ganske utrolige fotografiene som ble vist, hvis ekthet var uomtvistelig.

«Jeg må også nevne at det går legender om den forlatte stenbyen, og øyas folk er redde for stedet den dag i dag.

Det hevdes – men dette må selvfølgelig tas med en stor klype salt – at man har funnet skjeletter av kjemper i bygningene, og at japanerne fant kister av platina i havet utenfor murene. Dessverre finnes det svært få skrevne eller muntlige overleveringer fra fortiden her, og arkeologiske funn har forsvunnet. Men en svært interessant oppdagelse ble gjort i fjor sommer av marinarkeologen dr. Carina Pellow fra UCLA.»

Fredric Drum tok en liten pause, da skisser og fotografier av stenblokker og søyler med inskripsjoner ble vist på lerretet, han lot disse synsinntrykkene synke inn i forsamlingen.

«Som dere sikkert har lagt merke til,» fortsatte han, «er flere av petroglyfene dere ser her nærmest identiske med de fra Narcalaxi, Palau og Salomonøyene. Det som gjør dr. Pellows funn nærmest sensasjonelle, er at det er rekker og rader med symboler satt sammen på en måte som kan minne om skrift, ikke piktogrammer. På samme måte som mayaskriften eller de egyptiske hieroglyfene. Dette er opp til den ærede forsamling å bedømme.»

Det ble mumling i salen, før Fredric fortsatte:

«Nå skal vi forflytte oss tusenvis av kilometer vestover i Stillehavet – merk dere de enorme avstandene – og stopper opp ved en enslig øy langt i syd. Navnet er Pitcairn, og kan være kjent for mange da det var her den legendariske kaptein Christian Fletcher med sitt mannskap på seilskuta Bounty gjemte seg i 1790 etter et mytteri. Også her, på denne fullstendig avsidesliggende øya er det funnet petroglyfer som minner veldig om de som er funnet helt øst i Stillehavet.»

På lerretet ble det nå vist eksempler av inskripsjonene på Pitcairn sammen med disse som var funnet på Salomonøyene. Flere av symbolene var så å si identiske. Deretter gikk Fredric Drum videre med å vise til oppdagelser på øyer lengre nord, Napuri og Kiribati.

«Men nå ønsker jeg å henlede oppmerksomheten på en øy som er godt kjent for de fleste, blant annet på grunn av sine kjempemessige statuer. Påskeøya, eller som den heter på polynesisk, Mata-ki-te-Rangi, og som kan bety noe sånt som ‘øyne mot himmelen‘. Her kan navnet gi visse assosiasjoner, jeg skal avholde meg fra å spekulere over dette, nevner bare at Påskeøya blir ansett som verdens mest ensomme sted, beliggende over tusen kilometer fra nærmeste befolkede område, Pitcairn, som faktisk har en like ensom beliggenhet.

Bilder fra Påskeøya ble vist mens Fredric fortalte om menneskene som bodde der i dag, og de som bodde der tidligere, for det var et mysterium hvor de tidligste innbyggerne hadde kommet fra, og ikke minst hvordan de hadde kommet dit. Sikkert var det imidlertid, mente han, at de måtte ha kommet fra en kultur og en sivilisasjon som på visse områder måtte ha vært høyt utviklet og visste hvordan man tok seg frem over enorme avstander til havs. Men ikke minst ved at de ønsket å formidle sin historie og herkomst gjennom det som ikke kan være noe annet enn et skriftspråk, og som vi i dag kjenner som rongo-rongo-skriften.

Et nytt bilde kom opp på lerretet som viste rekker av symboler og skrifttegn. Fredric Drum drakk fra vannglasset, det nærmet seg slutten av foredraget.

«Dette er altså rongo-rongo-skrift,» fortsatte han. «Den består av mer enn 14 000 forskjellige symboler, og må derfor være meget avansert. Det var på 1800-tallet at arkeologer oppdaget trestykker med innrissede, hieroglyf-liknende billedtegn i tette rader. Ingen innfødte skal da ha kunnet lese innskriftene, men enkelte sa de kjente til meningsinnholdet i noen av dem. C-14-datering av disse treplatene er blitt datert til å være fra ca. 400 år evt., altså ikke spesielt gamle. Mer interessant er det at denne skriften også er blitt funnet hogget inn i en klippevegg på øya, og opprinnelsen kan derfor være langt eldre. Faktisk veldig mye eldre.»

Fredric oppdaget nå en herre i salen som viftet ivrig med en hånd, men han kunne ikke avbryte eller la seg forstyrre før han gikk ned fra talerstolen, han fortsatte:

«Forskere og andre har forgjeves forsøkt å avkode tegnene. Teoriene er flere og tolkningene omstridt. Mange mener, inkludert meg, at rongo-rongo også kan være en protoskrift, et tidlig system med en blanding av lydtegn og symboler, og at rongo-rongo derfor kan være ett av svært få eksempler på skrift som har oppstått som en original oppfinnelse uavhengig av påvirkning fra andre kulturer. Med andre ord oppfunnet av en ukjent stillehavs-sivilisasjon som kan ha favnet det kolossale havområdet fra øst til vest.»

Igjen grep han etter vannglasset, tok en pause, for han visste at det siste han ville vise på lerretet, ville skape heftige diskusjoner, og at han selv ville kunne komme til å stå i fokus for disse. Han hadde også lagt merke til at det var fotografer til stede, de sto langs sidene i salen, og som hadde knipset ivrig mens han snakket.

«Jeg har nå vist den ærede forsamling spor etter fortidens mennesker på noen av de mest utilgjengelige steder i verden, på øyer i det enorme Stillehavet. Fra Palau og Nan Madol i øst, til Pitcairn og Påskeøya i vest. Og påpekt visse likheter i de petroglyfene og symbolene som er funnet. Det som imidlertid kan sementere en teori om at det i forhistorisk tid har eksistert en felles og ukjent stillehavs-sivilisasjon på samtlige av disse øyene, er disse to tegnene her.»

[image: ]

Det ble nå vist et stort bilde av to merkelige symboler, tegn, på lerretet.

«Jeg vil avslutte med å si at disse to tegnene er oppdaget på samtlige av de lokalisasjoner vi nå har vært igjennom, fra øst til vest. Hva de måtte bety, er høyst usikkert, men et par anerkjente forskere jeg har vært i kontakt med, mener at de kan bety – ut fra de stedene de er funnet – oppstigning, liv til høyre, og nedstigning, død til venstre. Dermed vil jeg takke for oppmerksomheten.»

Han forlot talerstolen og ble ganske straks omringet av flere av tilhørerne, der spørsmål som «Hvorfor var det ikke tegn av båter, skip der?» og «Har De vært i lære hos von Däniken, Drum?» flagret gjennom luften. Men et lite professoralt utbrudd fra en engelskmann skulle han gjerne vært foruten «Jeg skal sørge for at du får stappet de hedenske symbolene dine langt opp i ræva!» Ikke akkurat Oxford-engelsk.

Det ble sen ettermiddag før Fredric Drum kom tilbake til hotellet, og etter hvert kunne innta et bedre måltid på stjernerestauranten rett over gaten.

